Orden Teutonica

Orden Teutonica (tamién dita Orden d'os Caballers Teutons, Caballers Teutonicos d'o Hespital de Santa María de Cherusalem y Caballers Hespitalers, en alemán Deutscher Ritterorden; en latín Domus Hospitalis Sactæ Mariæ Teutonicorum). Orden medieval de caracter relichioso-militar fundata en Palestina en 1190 (en a Tercera Cruzata) mientres o seche d'a fortaleza de Sant Chuan d'Acre. En 1198 se converte en una orden militar. Dende o sieglo XIX la orden contina existindo como una organización cristiana de caracter caritativo.

 Organización 
A organización d'os caballers teutons encomenzó estando basata en a regla d'a Orden d'o Hespital, pero la deixoron pronto pa prener una versión modificata d'a regla d'a Orden d'o Temple. Bi heba tres tipos de miembros: caballers, sacerdoz, y legos. Os primers feban votos perpetuos, os legos podeban estar vinclatos temporalment a la orden en dimpuén salir-sen-ne.

En prencipio cada mesón o residencia de caballers teutons heba d'estar habitata por un comandador, doce caballers y seis sacerdoz, pero o numero bandeyaba d'alcuerdo con as circumstancias.

A dirección cheneral d'a orden correspondeba a lo gran mayestre, con cargo vitalicio. As decisions yeran controlatas por o capítol cheneral, formato por os mayestres rechionals (Armenia, Acaya, Lombardía, Pulla, Prusia, Livonia y Chermania). En a mesma residencia d'o grant mayestre heban de residir tamién os atros dignatarios d'a Orden: o comandador (grosskomtur), o grant mariscal (marscall), y o encargato d'a guardarropía (Trappier), o hespitalero (Spittler) y o tresorero (tressler).

 Os oríchens en Tierra Santa 
A Orden la formaban nobles alemans y seguiba o modelo d'a Orden d'o Temple y d'a Orden de Sant Chuan de Cherusalem. Fundata en Sant Chuan d'Acre (Palestina) en 1190 mientres a Tercera Cruzata dimpués que Saladín prenese Cherusalem. En os oríchens suyos no yera que una organización caritativa que aduyaba a os pelegrins cristianos, dimpués la reorganizoron como orden militar a lo estilo templero, en 1192, y obtenió o reconoiximiento oficial d'o papa Inocencio III en 1198.

 A fortaleza de Mont-fort 

En 1220 os Caballers Teutonicos estableixen o suyo cuartel cheneral en a fortaleza de Mont-fort que se convertió en a seu d'os grans mayestres d'a orden en 1229.

En 1266, os arabes no consiguen prener a fortaleza. Pero tornarán en 1271 y conseguirán fer-sen con o castiello a traviés d'un túnel escarbato en a roca. Os caballers teutonicos veyen que han de refuchiar-sen en Sant Chuan d'Acre.Wikipedia Francia "Monfort Israel"Traducción de l'articlo orichinal

Un sieglo dimpués, en 1291, la presa d'Acre por os sarracíns obligó a los cruzatos a reblar y retirar-sen de Tierra Santa, fendo que a orden habese de reconsiderar a misión suya. Derrotatos en as Cruzatas, os caballers d'a Orden Teutonica se trasladoron ta Transilvania.

 A Orden Teutonica en Transilvania 
Un documento de donación emeso por o rei Andreu II d'Hongría en 1211 sinyala oficialment l'asentamiento d'os caballers teutonicos en Transilvania. En concreto s'asentoron en a Tierra d'o río Bârsa pa aturar as invasions de pueblos d'as estepas euroasiaticas como os cumans y os pazinacos en una zona de muga.

A Orden hi fortificó bellas ciudaz y lugars con o esfuerzo d'os nativos, como ye o caso de Feldioara, Cetatea Neagră y Cetatea Crucii. Trayoron pobladors chermans de l'aria de Sibiu pa que cautivasen as tierras y pa que fuesen artesans y lis dasen os recursos que precisaban. Estos repobladors chermans serían conoixitos en rumano como saşi ("saxons"), encara que no venisen de Saxonia. Feldioara, Braşov, Codlea, Râşnov y Prejmer son ciudaz y lugars que fundoron os colons chermans u que se desarrolloron por asentar-sen-ie ellos.

O orden cada vegata yera mes poderosa, y estendillaba a suya autoridat mes luent que os monts d'a muga oficial. Construiban fortalezas en Tabla Buţii (en o paso Buzău) y en o Puent d'o Dâmboviţa (dencima d'o paso Bran).

Enta 1225 os caballers teutons empecipioron a desvinclar-sen d'o rei hongaro, fendo estar suyo territorio en a subchección d'o Papa. Esto yera favoreixito por lo ligallo que teneba a Orden con o Papato (se consideraba en plan d'igualdat con a Orden d'o Temple y a Orden d'o Hespital), y en especial por o ligallo que teneba o Gran mayestre d'a orden, Hermann von Salza, con o emperador romano-chermanico Frederico II y con o Papa Honorio II. Veyendo que existiba o periglo que a Orden teutonica se constituise en un estato independient en territorio hongaro, o rei Andreu luitó contra ellos en 1225 vencendo-los y los forachitó.

Os colons alemans traitos por os caballers teutons en a Tierra d'a Bârsa pasoron a estar en a subchección d'un conte nombrato por o rei. Os suyos descendients son parte d'os actuals saxons transilvanos.

 Estato Teutonico 
En ixe inte a orden s'establió, ya de pa cutio, en Prusia creyando un Estato d'a Orden Teutonica independient, dende o que chitoron campanyas contra o Reino de Polonia, contra o Ducau de Lituania, y contra pueblos indoeuropeus d'a branca balta y pueblos fineses d'a branca baltica encara politeistas, proceso que se conoixió como Cruzatas Balticas, fendo-ie una cristianización forzata con mortaleras masivas, deportacions y limpiezas etnicas. Tamién establioron poblacions chermanas cristianas que encara hi serán presents dica a Segunda Guerra Mundial.

 Cruzata en Prusia 
O tercer mayestre d'a Orden Hermann Von Salza 1210-1239 encomenzó a ocupación de Prusia dende a rechión de Kulm (Chelmno), on s'establioron ya en 1230. Os teutons preboron de penetrar en Pomerelia. En a conquiesta de Prusia contaban con a participación de cruzatos polacos, checos y alemans y teneban o refirme d'o papato y d'o emperador chermanico.

En o sieglo XIII rematoron a ocupación de Prusia, os prusianos fuoron cristianizatos a la fuerza, as fortalezas d'os prusianos, ocupatas, se convertioron en ciudaz como Torun, Kwidzyn y Elblag. As tierras d'os prusianos fuoron repartitas entre colons alemans, se creyó una nueva aristocracia alemana en o país mientres que a población nativa quedó redueita a una condición de siervos. Dimpués d'a ocupación de Prusia ixamploron o suyo campo d'acción por Curlandia y Livonia, fusionando-sen con os Portaespatas en 1236. Dica fins d'o sieglo XIII se producirán levantamientos prusianos.

Atamas d'una derrota debant o ruso Aleixandre Nevski en 1242 en a batalla d'o lago Peipus, a orden estendilla a escape os suyo dominio sobre os países balticos. L'Emperador Frederico II de Hohenstaufen atorgó a los teutons toz os privilechios d'os prencipes de l'Imperio como o dreito de sobiranía sobre os territorios conquiestos. Este proceso d'expansión esta l'este implicó una colonización y chermanización de tierras, en a que fue fundamental a creyación de ciudaz de población chermanica en zonas estratechicas y tamién fendo mortaleras y expulsions de población autoctona. En 1291 a caita de Sant Chuan d'Acre talló os zaguers vinclos con Tierra Santa, y a capital d'a Orden y Seu d'o Gran Mayestre se tresladó ta Venecia dica 1309, y ta Malbork ya de pa cutio en 1309, dende on as altas cherarquías d'a Orden dirichioron a gran potencia politica y financiera que s'heba creyato en Prusia, que a prencipios d'o sieglo XIV yera sozmesa, cristianizata y chermanizata de tot.

 Apocheu 
A fins d'o sieglo XIV, a orden plegó ta l'apocheu d'o suyo poder gracias a una potent economía urbana, que lis permitiba de contractar mercenarios de tota Europa pa incrementar las levas feudals, y convertir-se en una potencia naval en a mar Baltica. A orden plegó a la suya mayor extensión: annexión total de Pomerelia y d'o puerto de Danzig, (1308-1309), derrota de Lituania y dominio total d'Estonia (1346) y ocupación d'a isla de Gotland (1398). As ciudaz (Danzig, Elblag, Torun, Chelmno y Königsberg) encomenzoron a desarrollar una intensa vida economica, y afiliatas en a Hansa controlaban o comercio entre Rusia y Polonia (cerials, bestiar, pellizos, ambre, este zaguer controlato por a Orden Teutonica).

 Decadencia 
Manimenos dende a segunda metat d'o sieglo XIV encomenzó o proceso de decadencia, condicionata en gran part d'una potencia mes fuerte con territorios arredol d'os d'a Orden: a Unión Polaco-Lituana dende 1386. Por atra parte se planteyoron problemas churisdiccionals entre o papato y a orden. A burguesía y a nobleza terratenient quereban sacurdir-sen a sobiranía semieclesiastica d'os teutonicos. Nobleza y burguesía formoron o Ligallo de Lucertole contra a Orden teutonica. En 1402 os caballers teutonicos s'anexionoron a Nueva Marca o Neumark pa tener continuidat territorial con os suyos aligatos os markgrafes de Brandemburgo.

A decadencia d'a Orden se notó en 1410 cuan fue derrotata en a batalla de Tannenberg debant de Ladislau II de Polonia y o Grant Duque de Lituania Vytautas. O Ligallo de Lucertole contribuyó a la derrota teutonica, y lo gran mayestre comprendió que caleba reconoixer uns organos representativos d'as ciudaz y a nobleza, pero fue desposeito en 1413 por a mesma orden teutonica. En 1454 os nobles y burgueses pactoron con Casimiro IV Jagellón de Polonia, encomenzó atra guerra entre os teutonicos y Polonia de trece anyatas (1554-1566), desastrosa pa os teutonicos atamas que heban cedito Neumark en 1555 a lo elector de Brandemburgo con a esperanza de tener-ne aduya.

En a Paz de Torun (1466) a mayor part d'os territorios d'a orden pasoron a depender de Polonia. A dita "Prusia Reyal" (Pomerelia, con Danzig, Elblag, Torun, tierra de Chlemno y Warmia) quedó baixo sobinaría directa de Polonia, que conseguiba a salita a la mar, a Prusia Oriental con Könisberg permaneixió en mans d'a Orden Teutonica pero baixo sobiranía de Polonia. Dende a paz de Torún a decadencia d'a Orden ya ye irreversible. En 1498 o mayestre Frederico de Saxonia se negó a prestar churamiento de vasallache a Polonia. En 1511 fue esleito o zaguer gran mayestre d'a orden Alberto de Brandemburgo (1511-1525), que tampoco prestó churamiento de vasallache a lo rei de Polonia, por o que o suyo territorio fue invadito por Polonia entre 1519 y 1521. A introducción d'a Reforma Protestant en 1523 en Prusia cambió o chuego de poder y remató con a presencia d'a Orden en Prusia: Alberto de Brandemburgo s'adhirió a la reforma protestant, secularizó os biens d'a Orden y l'administración d'o territorio d'a orden se convertió en un estato laico hereditario vasallo de Polonia. En 1525 Alberto prestó churamiento a Sechismundo I de Jagellón convertindo-se en o primer duque de Prusia. Prusia se convertió en o nuclio d'as posesions d'os Hollenzollern. En 1525 o Tractau de Cracovia sancionó a desaparición d'a Orden.

 Referencias 

Teutonica